31970R1471
L 164/41
JURNALUL OFÍCIAL AL UNIUNII EUROPENE
REGULAMENTUL (CEE) NR. 1471/70 AL CONSILIULUI
din 20 iulie 1970
de stabilire a unei proceduri comune pentru creșterea autonomă a importurilor în Comunitate de produse care fac obiectul unor măsuri de autolimitare din partea țărilor exportatoare
CONSILIUL COMUNITĂȚILOR EUROPENE,
având în vedere propunerea Comisiei,
având în vedere Tratatul de instituire a Comunității Economice Europene, în special articolul 113,
întrucât unele țări terțe se angajează, față de Comunitate, să-și supună exporturile de anumite produse unor măsuri de autolimitare;
întrucât se poate dovedi necesară, cu toate acestea, creșterea autonomă a importurilor de asemenea produse în Comunitate;
întrucât este necesar să se stabilească o procedură comună în acest sens,
ADOPTĂ PREZENTUL REGULAMENT:
Articolul 1
(1) În cazul în care un acord încheiat între Comunitate și o țară terță prevede aplicarea unei măsuri de autolimitare a exporturilor din această țară către Comunitate și în cazul în care aceasta decide să propună sau să accepte ca această țară terță să sporească exporturile către Comunitate ale produsului respectiv, decizia se adoptă în conformitate cu procedura prevăzută la articolul 11 din Regulamentul (CEE) nr. 1023/70 al Consiliului din 25 mai 1970 privind stabilirea unei proceduri comune de gestionare a contingentelor cantitative (1) și luând în considerare:
(a)
exigențele politicii economice și comerciale, atât autonome, cât și convenționale;
(b)
situația pieței Comunității în ceea ce privește produsul respectiv;
(c)
interesul de a nu se compromite realizarea scopului urmărit prin acordul încheiat cu țara terță.
(2) Comisia este însărcinată să comunice decizia țării terțe interesate.
(3) Fără a aduce atingere dispozițiilor speciale prevăzute în unele acorduri de autolimitare, articolele 2 alineatele (2) și (6) din Regulamentul (CEE) nr. 1023/70 al Consiliului se aplică prin analogie.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulamentul este obligatoriu în toate elementele sale și se aplică direct în toate statele membre.
Adoptat la Bruxelles, 20 iulie 1970.